b'\n_START_ARTICLE_\nCheyennet\n_START_SECTION_\nSiirtyminen tasangoille\n_START_PARAGRAPH_\n1600-luvulla alkanut voimakas it\xc3\xa4isten intiaanikansojen liikehdint\xc3\xa4 sai my\xc3\xb6s cheyennet etsim\xc3\xa4\xc3\xa4n uusia elintiloja. He j\xc3\xa4ttiv\xc3\xa4t asteittain maansa Wisconsinin ja it\xc3\xa4isen Minnesotan mets\xc3\xa4mailla ja kulkivat kohti l\xc3\xa4ntt\xc3\xa4. Heid\xc3\xa4n siirtymisens\xc3\xa4 syyst\xc3\xa4 tasangoille on esitetty erilaisia arveluita. Siouxien, assiniboinien, mahdollisesti my\xc3\xb6s creiden painostamina cheyennien on uskottu liikkuneen l\xc3\xa4nteen._NEWLINE_Siirtyminen nykyiseen Pohjois-Dakotaan ei tehnyt cheyenneist\xc3\xa4 kokop\xc3\xa4iv\xc3\xa4isi\xc3\xa4 mets\xc3\xa4st\xc3\xa4ji\xc3\xa4. He viljeliv\xc3\xa4t maata ja k\xc3\xa4viv\xc3\xa4t kauppaa mandanien ja hidatsojen kanssa. Saatuaan ensimm\xc3\xa4iset hevosensa 1700-luvun puoliv\xc3\xa4liin menness\xc3\xa4 cheyennet alkoivat liikkua laajemmilla alueilla. He s\xc3\xa4ilyttiv\xc3\xa4t kuitenkin ainakin osan kiinteist\xc3\xa4 kylist\xc3\xa4\xc3\xa4n, joita ymp\xc3\xa4r\xc3\xb6iv\xc3\xa4t maissipellot. Joskus vuosina 1770\xe2\x80\x931790 id\xc3\xa4st\xc3\xa4 tunkeutuneet ojibwat tuhosivat suuren cheyennien kyl\xc3\xa4n Sheyenne-joen varrella. My\xc3\xb6hemmin tehdyiss\xc3\xa4 kaivauksissa l\xc3\xb6ytyi 70 cheyennien h\xc3\xa4vitetty\xc3\xa4 maamajaa, ja paljon tavaraa, jotka kertoivat kaupank\xc3\xa4ynnist\xc3\xa4 my\xc3\xb6s eurooppalaisten kanssa. Arkeologit tuntevat kyl\xc3\xa4n nimell\xc3\xa4 Biesterfeldt. Paaluvarustuksella ymp\xc3\xa4r\xc3\xb6idyss\xc3\xa4 kyl\xc3\xa4ss\xc3\xa4 arvellaan asuneen noin 900 asukasta._NEWLINE_Tapahtuma sai cheyennet siirtym\xc3\xa4\xc3\xa4n kohti etel\xc3\xa4\xc3\xa4 ja l\xc3\xa4ntt\xc3\xa4. 1700-luvun j\xc3\xa4lkimm\xc3\xa4isen puoliskon aikana he yst\xc3\xa4vystyiv\xc3\xa4t kielisukulaistensa arapahojen kanssa. Cheyennien jakaantuessa kahdeksi erilliseksi joukoksi tekiv\xc3\xa4t arapahot samoin. Pohjoiset ryhm\xc3\xa4t asettuivat North Platte -joen varsille, kun taas etel\xc3\xa4iset cheyennet ja arapahot pitiv\xc3\xa4t leirej\xc3\xa4\xc3\xa4n ymp\xc3\xa4ri Arkansasin tasankoja. He olivat yleens\xc3\xa4 n\xc3\xa4k\xc3\xb6et\xc3\xa4isyydell\xc3\xa4 etel\xc3\xa4isen Coloradon kallioihin.\n_START_SECTION_\nSodat muita intiaaneja vastaan\n_START_PARAGRAPH_\n1700-luvun lopulla ja 1800-luvun alkupuolella lakotojen loputon painostus ajoi cheyennet ja arapahot pois Mustien kukkuloiden alueelta Etel\xc3\xa4-Dakotasta kohti etel\xc3\xa4\xc3\xa4. Cheyennet j\xc3\xa4ttiv\xc3\xa4t viimeisenkin kosketuksen maanviljelyyn ja siirtyiv\xc3\xa4t kokop\xc3\xa4iv\xc3\xa4isiksi tasankojen ratsastajiksi. Etsiess\xc3\xa4\xc3\xa4n uusia mets\xc3\xa4stysmaita etel\xc3\xa4mp\xc3\xa4n\xc3\xa4 he joutuivat vastatusten pawneiden, osagien ja keskin\xc3\xa4isen liiton solmineiden comanchien, kiowien ja kiowa-apachien kanssa. Cheyennet ja arapahot ty\xc3\xb6nsiv\xc3\xa4t pohjoisimmat comanchet Arkansas-joen etel\xc3\xa4iselle puolelle. Rauhanomaisina aikoina cheyennet n\xc3\xa4ytteliv\xc3\xa4t t\xc3\xa4rke\xc3\xa4\xc3\xa4 roolia niin etel\xc3\xa4isten kuin pohjoisten tasankojen kaupank\xc3\xa4ynnin v\xc3\xa4litt\xc3\xa4jin\xc3\xa4. He kuljettivat comanchien kauppahevosia ja muuleja Yl\xc3\xa4-Missourin kauppapaikoille ja kauas l\xc3\xa4nteen mustajaloille. Vastineeksi cheyennet saivat Kanadan valkoisten kauppiaiden kautta tulleita teollisuustuotteita, varsinkin aseita._NEWLINE_Pohjoisesta kulkeutuva tuliaseistus lis\xc3\xa4si merkitt\xc3\xa4v\xc3\xa4sti ratsastavien tasankoheimojen vaarallisuutta. Vaikka osa heid\xc3\xa4n energiastaan meni keskin\xc3\xa4isiin sodank\xc3\xa4ynteihin, ilmeinen vaara uudisasukkaiden ja intiaanien v\xc3\xa4lisist\xc3\xa4 rettel\xc3\xb6ist\xc3\xa4 lis\xc3\xa4\xc3\xa4ntyi. It\xc3\xa4inen raja osoittautui hyvin aseistettujen tasankointiaanien muodostamaksi muuriksi, jonka yli uudisasutuksella ei ollut asiaa._NEWLINE_Siirtolaisten nopean kasvun seurauksena toisiinsa vihamielisesti suhtautuneet heimot alkoivat solmia keskin\xc3\xa4isi\xc3\xa4 liittoja. Cheyennet ja lakotat lopettivat keskin\xc3\xa4iset vihollisuutensa 1830. Vuosikymmen my\xc3\xb6hemmin cheyennet solmivat pysyv\xc3\xa4n rauhan comanchien ja kiowien kanssa. Kun Texas vuonna 1845 liitettiin pohjoisvaltioihin, Liittohallitus teki joitakin yrityksi\xc3\xa4 kehitt\xc3\xa4\xc3\xa4 rauhanpolitiikkaa cheyennien ja eritoten comanchien kanssa. Alueella kiertelev\xc3\xa4t erikoisasiamiehet onnistuivat pit\xc3\xa4m\xc3\xa4\xc3\xa4n intiaanit suhteellisen hyvin erossa kahakoista valkoisten kanssa. Tasangoilla k\xc3\xa4ytiin kuitenkin eri heimojen v\xc3\xa4lisi\xc3\xa4 sotia. Cheyennet jatkoivat kahinointiaan pawneiden, shoshonien sek\xc3\xa4 crowtten kanssa, ja k\xc3\xa4viv\xc3\xa4t sotaa l\xc3\xa4ntisisi\xc3\xa4 uteja vastaan.\n_START_SECTION_\nSand Creekin veril\xc3\xb6yly\n_START_PARAGRAPH_\n1850-luvun Coloradon kultal\xc3\xb6yd\xc3\xb6t ja niit\xc3\xa4 seurannut kaivostoiminta enteiliv\xc3\xa4t huonoja aikoja etel\xc3\xa4isille cheyenneille. Arapahojen tavoin he joutuivat luopumaan suurista maa-alueista. Intiaanit eiv\xc3\xa4t pysyneet heille osoitetulla Sand Creekin l\xc3\xa4hes riistattomalla alueella vaan mets\xc3\xa4stiv\xc3\xa4t reservaattinsa ulkopuolella. Ravinnon niukkuus sai heid\xc3\xa4t ostamaan ja varastamaan ruokaa uudisasukkaiden vankkurikaravaaneista. Coloradon kuvern\xc3\xb6\xc3\xb6ri John Evans p\xc3\xa4\xc3\xa4tti korjata syntyneen ongelman h\xc3\xa4vitt\xc3\xa4m\xc3\xa4ll\xc3\xa4 intiaanit. H\xc3\xa4n turvautui metodistikirkon puheenjohtajaan ja armeijan everstiin John M. Chivingtoniin._NEWLINE_Lokakuussa 1864 amerikkalaisten sotilaiden iskun kohteeksi valittiin Sand Creekin cheyennien reservaatti. Hy\xc3\xb6kk\xc3\xa4\xc3\xa4j\xc3\xa4t kuuluivat Chivingtonin joukkoihin, joita oli v\xc3\xa4rv\xc3\xa4tty Detroitissa pit\xc3\xa4m\xc3\xa4ll\xc3\xa4 julkisesti esill\xc3\xa4 cheyennien surmaamaa valkoista perhett\xc3\xa4. Coloradon sotilaat surmasivat 133\xe2\x80\x93300 cheyenne\xc3\xa4 (arviot kaatuneista vaihtelevat) ja silpoivat n\xc3\xa4m\xc3\xa4 eritt\xc3\xa4in julmasti. Samalla surmattiin my\xc3\xb6s maineikas sotap\xc3\xa4\xc3\xa4llikk\xc3\xb6 mutta vanhoilla p\xc3\xa4ivill\xc3\xa4\xc3\xa4n rauhan kannattajaksi muuttunut Valkoinen Antilooppi. Virallisessa selonteossaan Chivington kertoi ampuneensa 400\xe2\x80\x93500 soturia, ja sama luku ilmoitettiin my\xc3\xb6hemmin sanomalehdiss\xc3\xa4._NEWLINE_\xc2\xbbKulkiessani taistelukent\xc3\xa4ll\xc3\xa4 seuraavana p\xc3\xa4iv\xc3\xa4n\xc3\xa4 en n\xc3\xa4hnyt yhdenk\xc3\xa4\xc3\xa4n miehen, naisen tai lapsen ruumista jolta ei olisi p\xc3\xa4\xc3\xa4nahkaa nyljetty ja useissa tapauksissa ruumiita oli silvottu mit\xc3\xa4 kauheimmilla tavoilla. Sik\xc3\xa4li kun tied\xc3\xa4n ja uskon niin n\xc3\xa4m\xc3\xa4 hirmuteot suoritettiin Chivingtonin tiet\xc3\xa4en enk\xc3\xa4 tied\xc3\xa4 h\xc3\xa4nen ryhtyneen mihink\xc3\xa4\xc3\xa4n toimenpiteisiin niiden est\xc3\xa4miseksi.\xc2\xbb _NEWLINE_(Veril\xc3\xb6ylyn j\xc3\xa4lki\xc3\xa4 kauhistellut Luutnantti James Connor._NEWLINE_)_NEWLINE_Denverin kaduilla Chivingtonia juhlittiin kahden viikon ajan suurena Sand Creekin "taistelun" sankarina. Huhut humalaisista sotilaista teurastamassa puoluskyvytt\xc3\xb6mi\xc3\xa4 naisia ja lapsia k\xc3\xa4\xc3\xa4nsiv\xc3\xa4t kuitenkin yleiset mielipiteet Chivingtonia vastaan, ja kongressi p\xc3\xa4\xc3\xa4tti laittaa Sand Creekin massamurhan tutkimusten alle. Vuonna 1865 Chivington pakotettiin eroamaan Coloradon miliisist\xc3\xa4 ja j\xc3\xa4tt\xc3\xa4m\xc3\xa4\xc3\xa4n politiikka.\n_START_SECTION_\nWashita-joelta Little Bighorniin\n_START_PARAGRAPH_\nTiedon levi\xc3\xa4minen Sand Creekin tapahtumista k\xc3\xa4\xc3\xa4nsi paitsi cheyennet, my\xc3\xb6s muut heimot uudisasukkaita vastaan. Cheyennien koirasotilaat, johtajinaan Iso H\xc3\xa4rk\xc3\xa4 ja Valkoinen Hevonen, omaksuivat jatkuvan h\xc3\xa4irint\xc3\xa4politiikan Coloradoa ja Kansasia vastaan. Intiaanit hy\xc3\xb6kk\xc3\xa4iliv\xc3\xa4t vaunukaravaaneihin, sotilaallisiin etuvartioasemiin ja rancheille, ja polttivat Julesburgin pikkukaupungin. Kes\xc3\xa4ll\xc3\xa4 1867 koko Denverin kaupunki oli eristetyss\xc3\xa4 tilassa, kun cheyennet ja heid\xc3\xa4n liittolaisensa j\xc3\xa4rjestiv\xc3\xa4t kostoiskuja Sand Creekin kaatuneitten puolesta. Yhdysvaltain senaatti puuttui asiaan nimitt\xc3\xa4m\xc3\xa4ll\xc3\xa4 kenraali William T. Shermanin johtamaan intiaanipolitiikkaa ja tukahduttamaan v\xc3\xa4kivallan._NEWLINE_Vuonna 1868 Washita-joen taistelussa Yhdysvaltojen armeija k\xc3\xa4vi everstiluutnantti George Armstrong Custerin johdolla reservaatissa el\xc3\xa4neiden rauhanomaisten cheyennien kimppuun; 103 intiaania surmattiin, enimm\xc3\xa4kseen naisia ja lapsia. Surmattujen joukossa oli my\xc3\xb6s p\xc3\xa4\xc3\xa4llikk\xc3\xb6 Musta Kattila, joka oli selvinnyt hengiss\xc3\xa4 Sand Creekist\xc3\xa4 ja oli yritt\xc3\xa4nyt kaikesta huolimatta el\xc3\xa4\xc3\xa4 rauhassa valkoisten kanssa._NEWLINE_"Kerran ajattelin olevani ainoa mies joka pysyisi itsepintaisesti valkoisen miehen yst\xc3\xa4v\xc3\xa4n\xc3\xa4. Mutta nyt kun he ovat tulleet ja ry\xc3\xb6st\xc3\xa4neet majamme, hevosemme ja kaiken muun niin minut en\xc3\xa4\xc3\xa4 vaikea uskoa valkoiseen mieheen". (cheyenne p\xc3\xa4\xc3\xa4llikk\xc3\xb6 Musta Kattila, kuoli Washita-joen veril\xc3\xb6ylyss\xc3\xa4 talvella 1868)_NEWLINE_Washitan tapausten j\xc3\xa4lkeen cheyennet vet\xc3\xa4ytyiv\xc3\xa4t Coloradosta ja Kansasista. Etel\xc3\xa4iset cheyennet asetettiin 1869 reservaattiin Oklahoman l\xc3\xa4nsiosiin. He eiv\xc3\xa4t luopuneet vastarinnasta Yhdysvaltoja vastaan vaan tukivat comancheja ja kiowia n\xc3\xa4iden monissa sodissa Texasia vastaan. Pohjoinen kansanosa, joka asui vapaana Nebraskan ymp\xc3\xa4rist\xc3\xb6ss\xc3\xa4, osallistui lakotojen rinnalla Istuvan H\xc3\xa4r\xc3\xa4n sotiin Wyomingissa ja Montanassa._NEWLINE_Vuonna 1876 k\xc3\xa4yty\xc3\xa4 Little Bighornin taistelua edelt\xc3\xa4vin\xc3\xa4 viikkoina cheyennet, lakotat ja arapahot ker\xc3\xa4siv\xc3\xa4t yhteen leiriin yli 10\xc2\xa0000 intiaania, joista arviolta 4\xc2\xa0000 oli sotureita. T\xc3\xa4m\xc3\xa4 intiaanileiri oli pohjoisamerikkalaisten alkuper\xc3\xa4iskansojen suurin yhteenliittoutuma ennen reservaatteihin siirtoja. Liittouman p\xc3\xa4\xc3\xa4tarkoitus oli est\xc3\xa4\xc3\xa4 valkoisten tunkeutuminen Black Hillsiin, joka oli lakotojen pyh\xc3\xa4 paikka. Tuleva taistelu j\xc3\xa4i historiaan Little Bighornin veril\xc3\xb6ylyn\xc3\xa4 miss\xc3\xa4 George A. Custerin joukot tuhottiin viimeiseen mieheen. Washita-joen veril\xc3\xb6ylyst\xc3\xa4 ja Little Big hornin taistelusta on tehty my\xc3\xb6hemmin useita elokuvia, joista ehk\xc3\xa4 vaikuttavimpia ovat vanhemmista teoksista Little Big Man (1970) ja uudemmista Son of the Morningstar (1991). Cheyennien panos tuhoisassa rynn\xc3\xa4k\xc3\xb6ss\xc3\xa4 oli aika vahva. Heid\xc3\xa4n p\xc3\xa4\xc3\xa4llikk\xc3\xb6ns\xc3\xa4 Pieni Susi, Valkoinen H\xc3\xa4rk\xc3\xa4, Kaksi Kuuta ja Tyls\xc3\xa4 Veitsi joukkoineen osallistuivat aktiivisesti sotaan, kunnes lopulta antautuivat sotilaille.\n_START_SECTION_\nPako Oklahomasta\n_START_PARAGRAPH_\nVuosina 1876\xe2\x80\x931877 suurin osa pohjoisia cheyennej\xc3\xa4 pakotettiin siirtym\xc3\xa4\xc3\xa4n reservaattiin Oklahomaan. Vain pieni ryhm\xc3\xa4 heist\xc3\xa4 sai j\xc3\xa4\xc3\xa4d\xc3\xa4 etel\xc3\xa4iseen Dakotaan. Montanaan j\xc3\xa4\xc3\xa4neet 200 Kahden Kuun alaista soturia v\xc3\xa4rv\xc3\xa4ytyiv\xc3\xa4t eversti Nelsonin taisteluosaston tiedustelijoiksi Yhdysvaltain joukkoihin nez perc\xc3\xa9 -intiaaneja vastaan._NEWLINE_Pohjoiset cheyennet pakenivat Oklahomasta syyskuussa 1878. Riistan v\xc3\xa4hyys ja veden niukkuus olivat suurimmat p\xc3\xa4\xc3\xa4t\xc3\xb6kseen vaikuttaneet tekij\xc3\xa4t. Hallituksen tarjoamat ruoka-annokset eiv\xc3\xa4t riitt\xc3\xa4neet poistamaan n\xc3\xa4lk\xc3\xa4\xc3\xa4, ja malaria koetteli muiden tautien ohella n\xc3\xa4lkiintyneit\xc3\xa4 intiaaneja  Cheyenneille alun perin luvattu mahdollisuus reservaattiel\xc3\xa4m\xc3\xa4\xc3\xa4n omilla maillaan pohjoisilla tasangoilla oli osoittautunut yhdeksi monista Yhdysvaltain esitt\xc3\xa4mist\xc3\xa4 katteettomista lupauksista. Samana syksyn\xc3\xa4 297 cheyenne\xc3\xa4, joukossa naisia ja lapsia, j\xc3\xa4tti tiipiins\xc3\xa4 tyhjilleen. Pakolaisten johdossa olivat monissa sodissa karaistuneet p\xc3\xa4\xc3\xa4llik\xc3\xb6t Tyls\xc3\xa4 Veitsi ja Pieni Susi. He halusivat johtaa kansansa kaukaiseen Montanaan mieless\xc3\xa4\xc3\xa4n pelko siit\xc3\xa4, ett\xc3\xa4 kansa tuhoutuisi Oklahomassa. Edess\xc3\xa4 olevan matkan pituus oli liki 2\xc2\xa0000 kilometri\xc3\xa4, eik\xc3\xa4 hevosia riitt\xc3\xa4nyt kuin osalle pakolaisista ._NEWLINE_Cheyennej\xc3\xa4 takaa ajanut Yhdysvaltojen ratsuv\xc3\xa4ki saavutti heid\xc3\xa4t er\xc3\xa4maassa. Poteroihin kaivautuneet cheyennet saivat kiv\xc3\xa4\xc3\xa4ritulellaan takaa-ajajat vet\xc3\xa4ytym\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen pakolaiset onnistuivat siirtym\xc3\xa4\xc3\xa4n Kansasin l\xc3\xa4pi Nebraskaan. Paon aikana cheyennet varastivat ruokaa ja hevosia uudisasukkailta. Talven l\xc3\xa4hestyess\xc3\xa4 intiaanit jakaantuivat kahdeksi eri ryhm\xc3\xa4ksi kummankin p\xc3\xa4\xc3\xa4llik\xc3\xb6n alaisuudessa. Osa menehtyi lumeen ja kylmyyteen, mutta useimmat selvisiv\xc3\xa4t talven yli. Pienen Suden johtama joukko saapui Montanaan maaliskuussa seuraavana vuonna. T\xc3\xa4\xc3\xa4ll\xc3\xa4 he liittyiv\xc3\xa4t Kahden Kuun johtamiin cheyennesotureihin, jotka olivat taistelleet eversti Nelsonin joukoissa._NEWLINE_Tyls\xc3\xa4n Veitsen alaisuuteen j\xc3\xa4\xc3\xa4neet cheyennet joutuivat ennen talvea Nebraskassa Yhdysvaltain sotajoukkojen vangitsemiksi. Vangitut cheyennet kielt\xc3\xa4ytyiv\xc3\xa4t palaamaan takaisin Oklahomaan. Sotilasjoukkojen komentaja otatti intiaaneilta aseet ja teljetytti heid\xc3\xa4t Fort Robinsonin linnakkeessa olevaan j\xc3\xa4\xc3\xa4kylm\xc3\xa4\xc3\xa4n makasiiniin ilman ruokaa ja juomaa. Teolla oli traaginen seuraus. Cheyennien joukossa olevista lapsista osa j\xc3\xa4\xc3\xa4tyi kuoliaaksi. T\xc3\xa4m\xc3\xa4 sai intiaanit kokoamaan piilottamansa tuliaseet, ja he onnistuivat murtautumaan ulos parakista. Pakomatka lumen peitt\xc3\xa4mille preerioille p\xc3\xa4\xc3\xa4ttyi kuitenkin melko lyhyeen. Takaa-ajoon rynn\xc3\xa4nneet Yhdysvaltain sotilaat avasivat tulen pakenevien cheyennien joukkoon. Moni cheyenne menetti henkens\xc3\xa4 sotilaiden luotien kaataessa heid\xc3\xa4t lumen keskelle. Kaatuneiden joukossa oli Tyls\xc3\xa4n Veitsen tyt\xc3\xa4r. Pakoon p\xc3\xa4\xc3\xa4sseiden j\xc3\xa4lki\xc3\xa4 oli helppo seurata lumeen j\xc3\xa4\xc3\xa4neiden verij\xc3\xa4lkien perusteella. Haavoittuneet, pakkasen ja n\xc3\xa4l\xc3\xa4n n\xc3\xa4\xc3\xa4nnytt\xc3\xa4m\xc3\xa4t cheyennet otettiin kiinni talviselta preerialta. P\xc3\xa4\xc3\xa4llikk\xc3\xb6 Tyls\xc3\xa4 Veitsi p\xc3\xa4\xc3\xa4si vaimonsa, poikansa ja joidenkin sukulaistensa kera pakenemaan Punaisen Pilven reservaattiin, jossa heid\xc3\xa4t pid\xc3\xa4tettiin._NEWLINE_T\xc3\xa4m\xc3\xa4 tragedia ravisteli voimakkaasti Yhdysvaltain hallitusta, kun tieto tapahtumista p\xc3\xa4\xc3\xa4tyi sanomalehtiin eri puolilla maata. Yleinen mielipide k\xc3\xa4\xc3\xa4ntyi nopeasti intiaanien puolelle, ja tekoa pyrittiin hyvitt\xc3\xa4m\xc3\xa4\xc3\xa4n. Pohjoisille cheyenneille perustettiin oma reservaatti Montanaan, jonne siirtyi my\xc3\xb6hemmin my\xc3\xb6s Oklahomaan j\xc3\xa4\xc3\xa4nyt kansanosa t\xc3\xa4st\xc3\xa4 cheyennien haarasta.\n_START_SECTION_\nNykyaika\n_START_PARAGRAPH_\nVuoden 2004 v\xc3\xa4est\xc3\xb6nlaskennassa saatiin tulokseksi runsaat 15\xc2\xa0000 cheyenne\xc3\xa4. Etel\xc3\xa4n cheyennet asuvat yhdess\xc3\xa4 etel\xc3\xa4isten arapahojen kanssa Oklahoman keskiosissa. Pohjoinen kansanosa el\xc3\xa4\xc3\xa4 Kaakkois-Montanassa. Yhdysvallat on tehnyt parhaansa muuttaakseen cheyennet yksinomaan englanninkieliseksi v\xc3\xa4est\xc3\xb6ryhm\xc3\xa4ksi, mutta he ovat t\xc3\xa4st\xc3\xa4 huolimatta onnistuneet s\xc3\xa4ilytt\xc3\xa4m\xc3\xa4\xc3\xa4n oman kielens\xc3\xa4. Omasta uskonnostaan useimmat cheyennet luopuivat ja siirtyiv\xc3\xa4t peyotismin kannattajiksi, joka on saanut sijaa monien Pohjois-Amerikan intiaaniheimojen keskuudessa. Vuonna 1992 Yhdysvaltain senaattiin valittu Ben Nighthorse Campbell oli ensimm\xc3\xa4inen intiaanisenaattori vuoden 1932 j\xc3\xa4lkeen. Poliittisella urallaan Campbell keskittyi moniin intiaanikysymyksiin, ja Sand Creekin veril\xc3\xb6ylyn kansallinen muistomerkki pystytettiin h\xc3\xa4nen aloitteestaan._NEWLINE_Nyttemmin cheyennet ovat onnistuneet elvytt\xc3\xa4m\xc3\xa4\xc3\xa4n vanhaa kulttuuriaan. He ovat lakotojen tavoin uudelleen ryhtyneet harjoittamaan aurinkotanssia, joka pidet\xc3\xa4\xc3\xa4n "Uuden el\xc3\xa4m\xc3\xa4n majassa". Vuonna 2010 pohjoiset cheyennet j\xc3\xa4rjestiv\xc3\xa4t tasankointiaanien viittomakielen taitajille ja siit\xc3\xa4 kiinnostuneille kielenopiskelijoille konferenssin reservaatissaan Montanassa.\n_START_SECTION_\nEnnen tasankoja\n_START_PARAGRAPH_\nMinnesotassa asuessaan cheyennien on arveltu olleen suurimmaksi osaksi maanviljelij\xc3\xb6it\xc3\xa4 kuten ymp\xc3\xa4rist\xc3\xb6n muidenkin heimojen, viljellen papua, maissia ja tupakkaa. Ensimm\xc3\xa4inen havainto cheyenneist\xc3\xa4 on vuodelta 1680, jolloin joukko heid\xc3\xa4n kansansa edustajia oli vieraillut Illinois\xe2\x80\x99n alueelle rakennetussa ranskalaisten linnakkeessa Fort Chevecouerissa. Cheyennet, joita oli kutsuttu nimell\xc3\xa4 Chaa, olivat kertoneet asuvansa suuren joen laaksoissa, jossa oli paljon majavia sek\xc3\xa4 muita turkisel\xc3\xa4imi\xc3\xa4. Tasankojen merkkikieless\xc3\xa4 ranskalaiset tulkitsivat v\xc3\xa4\xc3\xa4rin cheyennien tapaa esitell\xc3\xa4 itsens\xc3\xa4. Oikealla etusormella tehdyt per\xc3\xa4tt\xc3\xa4iset nopeat vedot vasempaan k\xc3\xa4teen eiv\xc3\xa4t tarkoittaneet sormien eik\xc3\xa4 k\xc3\xa4den silpomista, vaan ne kuvasivat juovikkaita nuolia, jolla nimell\xc3\xa4 cheyennet tunnettiin shoshonien, hidatsojen ja comanchien keskuudessa, viitaten heid\xc3\xa4n vanhaan mieltymykseens\xc3\xa4 siivitt\xc3\xa4\xc3\xa4 nuolensa kalkkunan sulilla tai h\xc3\xb6yhenill\xc3\xa4._NEWLINE_Cheyennet olivat pitk\xc3\xa4kasvuisia, ja eurooppalaisten on kerrottu ihailleen heid\xc3\xa4n komeuttaan. Naisilla oli s\xc3\xa4\xc3\xa4nn\xc3\xb6lliset piirteet ja heit\xc3\xa4 kuvailtiin kauniiksi. Naisilla oli paljon arvovaltaa kansansa keskuudessa, mutta heilt\xc3\xa4 vaadittiin my\xc3\xb6s moitteetonta siveytt\xc3\xa4. Cheyennit koostuivat monista pienist\xc3\xa4 heimoista.\n_START_SECTION_\nAsuminen\n_START_PARAGRAPH_\nCheyennien alkuper\xc3\xa4inen asumus oli vigvami. My\xc3\xb6hemmin he omivat muista kulttuureista sek\xc3\xa4 maamajan, ett\xc3\xa4 tiipiin k\xc3\xa4yt\xc3\xb6n. El\xc3\xa4m\xc3\xa4 kyliss\xc3\xa4 alkoi varhain aamuisin. Jo ennen auringonnousua ryhdyttiin valmistelemaan tulevaa p\xc3\xa4iv\xc3\xa4\xc3\xa4. Kun naiset kantoivat vett\xc3\xa4 l\xc3\xa4heisist\xc3\xa4 puroista, miehet ja pojat k\xc3\xa4viv\xc3\xa4t aamuisella uinnilla. Talvisin hyp\xc3\xa4ttiin avantoon._NEWLINE_Aamup\xc3\xa4iv\xc3\xa4ll\xc3\xa4 leirit ja kyl\xc3\xa4t olivat jo t\xc3\xa4ynn\xc3\xa4 el\xc3\xa4m\xc3\xa4\xc3\xa4 naisten tehdess\xc3\xa4 ruokaa ja poikien noutaessa hevoset laitumilta. Ruokailun j\xc3\xa4lkeen ker\xc3\xa4\xc3\xa4nnyttiin ympyr\xc3\xa4\xc3\xa4n kuuntelemaan itkij\xc3\xa4naisen joka-aamuiset rukoukset. H\xc3\xa4nen lopetettuaan niin miehet, naiset kuin lapsetkin olivat vapaita poistumaan p\xc3\xa4ivitt\xc3\xa4isten askareittensa pariin. Lasten leikkiess\xc3\xa4 kylien l\xc3\xa4heisyydess\xc3\xa4 naiset huolehtivat asunnoista ja ker\xc3\xa4\xc3\xa4ntyiv\xc3\xa4t ryhmiss\xc3\xa4 metsiin marjastamaan tai ker\xc3\xa4\xc3\xa4m\xc3\xa4\xc3\xa4n yrttej\xc3\xa4 ja karsimaan puista kuolleet oksat. Nuoret miehet kehittiv\xc3\xa4t henkil\xc3\xb6kohtaisia taitojaan tai kokoontuivat vanhojen viisaiden miesten ymp\xc3\xa4rille kuuntelemaan n\xc3\xa4iden tarinoita kansansa historiasta ja vanhoista perinteist\xc3\xa4. H\xc3\xa4m\xc3\xa4r\xc3\xa4n tullen alkoi yleinen h\xc3\xa4lin\xc3\xa4. L\xc3\xa4\xc3\xa4kemiehet lukivat \xc3\xa4\xc3\xa4neen loitsuja majoissaan, rakastuneet pojat soittivat harppujaan kyl\xc3\xa4n laidoilla, ja monista tiipiist\xc3\xa4 kantautui laulua ja rummutusta nuorten cheyennien sosiaalisen kanssak\xc3\xa4ymisen merkiksi.\n_START_SECTION_\nMuotoutuminen\n_START_PARAGRAPH_\nCheyennien suullisen perim\xc3\xa4tiedon mukaan rikokset kuten murhat ja varkaudet olivat yleisi\xc3\xa4 heid\xc3\xa4n oman kansansa keskuudessa varhaisina aikoina. Poistaakseen t\xc3\xa4m\xc3\xa4n ep\xc3\xa4j\xc3\xa4rjestyksen ja kaaoksen cheyennien kulttuurisankari Makea Rohto teki matkan Black Hillsiin eli Mustille vuorille nykyiseen Etel\xc3\xa4-Dakotaan keskustellakseen heid\xc3\xa4n korkeimman Jumalansa Maiyunin kanssa. Palatessaan vuorilta kansansa pariin Makealla rohdolla oli mukanaan valmis ratkaisumalli sosiaalisten ongelmien poistamiseksi cheyennien keskuudesta. Ensin koottiin heimoneuvosto, joka muodostui nelj\xc3\xa4st\xc3\xa4kymmenest\xc3\xa4nelj\xc3\xa4st\xc3\xa4 kyl\xc3\xa4kuntien p\xc3\xa4\xc3\xa4llik\xc3\xb6st\xc3\xa4. Sen j\xc3\xa4lkeen valittiin kuusi soturiseuraa, joiden johtajilla oli suurin p\xc3\xa4\xc3\xa4t\xc3\xb6svalta neuvostossa. Seurojen nimet olivat Woksihitaneo (kettumiehet), Mahohivas (Punaiset kilvet), Hotamimasaw (Hullut koirat), Himoiyoqis (Kierot keih\xc3\xa4\xc3\xa4t), Konianutqio (Susisoturit) ja my\xc3\xb6hemmin perustettu Hotamitaneo (koirasotilaat). Seurojen v\xc3\xa4lill\xc3\xa4 esiintyi keskin\xc3\xa4ist\xc3\xa4 kilpailua sotilaallisten taitojen n\xc3\xa4ytt\xc3\xa4misess\xc3\xa4.\n_START_SECTION_\nKoirasotilaat\n_START_PARAGRAPH_\nArvostetuimpaan asemaan nousi koirasoturien seura, jonka teht\xc3\xa4viin kuului alun perin kurin ja j\xc3\xa4rjestyksen yll\xc3\xa4pito niin mets\xc3\xa4stys- kuin sotaretkill\xc3\xa4kin. Kurinpito oli ankaraa. S\xc3\xa4\xc3\xa4nt\xc3\xb6j\xc3\xa4 rikkonut soturi saatettiin piest\xc3\xa4 jopa raajarikoksi. Cheyennien sis\xc3\xa4iset riitaisuudet v\xc3\xa4heniv\xc3\xa4t merkitt\xc3\xa4v\xc3\xa4sti, ja kunnioitus ja pelko koirasotureita kohtaan kasvoi. He eiv\xc3\xa4t tyytyneet toimimaan vain omien kyliens\xc3\xa4 vahtikoirina vaan hankkivat pelottavan maineen my\xc3\xb6s Yhdysvaltain armeijan silmiss\xc3\xa4 monissa sodissaan n\xc3\xa4it\xc3\xa4 vastaan. Koirasotilaat olivat yksi nelj\xc3\xa4st\xc3\xa4 cheyennien alkuper\xc3\xa4isest\xc3\xa4 soturiseurasta._NEWLINE_Vuosittain eri cheyennekyliss\xc3\xa4 valittiin nelj\xc3\xa4 uljainta koirasotilasta, jotka tekiv\xc3\xa4t itsemurhalupauksen ja olivat valmiit kuolemaan kansansa puolesta suojellessaan n\xc3\xa4it\xc3\xa4 vihollisilta. N\xc3\xa4m\xc3\xa4 nelj\xc3\xa4 valittua saivat taisteluissa kantaa olkap\xc3\xa4\xc3\xa4ll\xc3\xa4\xc3\xa4n "koiranhihnaksi" kutsuttua parkitusta nahasta valmistettua kolmisen metri\xc3\xa4 pitk\xc3\xa4\xc3\xa4 k\xc3\xb6ytt\xc3\xa4, jonka p\xc3\xa4\xc3\xa4ss\xc3\xa4 oli piikki. Taistelutilanteessa n\xc3\xa4m\xc3\xa4 valitut soturit iskiv\xc3\xa4t piikin maahan ja j\xc3\xa4iv\xc3\xa4t hihnaan sidottuina paikoilleen suojelemaan toveriensa pakenemista ilman per\xc3\xa4ytymisen mahdollisuutta. H\xc3\xa4n sai irrottaa koukun vain jos muut olivat p\xc3\xa4\xc3\xa4sseet turvaan viholliselta tai toinen koirasoturi irrotti h\xc3\xa4net._NEWLINE_Koirasotilaiden sodissa saavuttama menestys ja sen mukana tullut vaikutusvalta johti siihen, ett\xc3\xa4 cheyennien p\xc3\xa4\xc3\xa4llik\xc3\xb6t antoivat heille oikeuden itsen\xc3\xa4isiin p\xc3\xa4\xc3\xa4t\xc3\xb6ksiin sodan ja rauhan asioissa. Lis\xc3\xa4t\xc3\xa4kseen sotilaallista voimaansa koirasotilaat v\xc3\xa4rv\xc3\xa4siv\xc3\xa4t uusia j\xc3\xa4seni\xc3\xa4 cheyennien muista soturiseuroista. Heid\xc3\xa4n "levoton ja sotaisa verens\xc3\xa4" veti puoleensa my\xc3\xb6s muiden heimojen nuoria pelottomia sotureita ja kaikkia niit\xc3\xa4, jotka olivat valinneet sodan ainoaksi keinokseen vastatakseen kansallisiin kriiseihin._NEWLINE_Koirasotilaiden saavuttama arvostus on s\xc3\xa4ilynyt cheyennien keskuudessa n\xc3\xa4ihin p\xc3\xa4iviin asti. 1900-luvun aikana heit\xc3\xa4 oli mukana molemmissa maailmansodissa samoin kuin Vietnamin sodassa ja Persianlahden sodassa. Cheyenneille ja muille tasankointiaaneille ensimm\xc3\xa4inen maailmansota merkitsi nuorille miehille p\xc3\xa4\xc3\xa4sy\xc3\xa4 sotiin. He saivat syyn elvytt\xc3\xa4\xc3\xa4 vanhat soturiseurat ja mahdollisuuden nousta arvostuksessa vanhojen soturien tasolle. Valkoiset eiv\xc3\xa4t ymm\xc3\xa4rt\xc3\xa4neet, mist\xc3\xa4 intiaanien sotaperinteess\xc3\xa4 oli kyse, mutta he hy\xc3\xb6dynsiv\xc3\xa4t t\xc3\xa4t\xc3\xa4 v\xc3\xa4rv\xc3\xa4tess\xc3\xa4\xc3\xa4n intiaaneja sotiin. Yksik\xc3\xb6iden komentajat l\xc3\xa4hettiv\xc3\xa4t n\xc3\xa4m\xc3\xa4 poikkeuksellisia sotataitoja vaativiin teht\xc3\xa4viin. Cheyennien koirasotilaat edustivat t\xc3\xa4llaista ryhm\xc3\xa4\xc3\xa4. Sodassa joko kuoltiin tai palattiin sankarina.\n_START_SECTION_\nJuhlat\n_START_PARAGRAPH_\nCheyenneill\xc3\xa4 oli kaikkiaan kolme erillist\xc3\xa4 suurta juhlaa. Uuden el\xc3\xa4m\xc3\xa4n juhla vastasi tasankointiaanien aurinkotanssia. Pyhille nuolille oli omat juhlamenonsa, samoin pidettiin riittej\xc3\xa4 pyh\xc3\xa4n biisonip\xc3\xa4\xc3\xa4hineen kunniaksi. Viimeksi mainittu tilaisuus p\xc3\xa4\xc3\xa4ttyi suureen biisoninajoon, johon osallistui paljon v\xc3\xa4ke\xc3\xa4. N\xc3\xa4ist\xc3\xa4 seremonioista vain pyhien nuolien juhla kuului alkuper\xc3\xa4isen\xc3\xa4 cheyennien omaan kulttuuriin, kahden muun tullessa heihin liittyneilt\xc3\xa4 sutaioilta.'